» Jy mag maar glo wat God van jou sê!
Jy mag maar glo wat God van jou sê!
Berge kan verskuif word en heuwels kan verdwyn, maar my liefde vir jou sal nooit ophou nie. My ooreenkoms van vrede met jou sal nooit tot ’n einde kom nie. Dit is wat die Here sê wat soveel vir jou omgee.
Jou selfbeeld … Wat presies is dit? Niks anders as die beeld wat jy van jouself het nie.
Hoe jy lyk en hoe jy doen en hoe belangrik jy is … Maar nie net wat jyself daarvan dink nie, maar ook wat jy dink ander van jou dink! Maak dit sin?
So, wat ander mense van jou dink, kan ook beïnvloed hoe jy oor jouself dink.
Maar weet jy wat? As jy weet hoe God oor jou voel, sal dit minder belangrik raak wat ander mense van jou dink. En as jy glo wat in die Bybel staan oor God se gevoelens oor jou, sal jy dit regkry om nooit weer te min van jouself te dink nie, maak nie saak wat ander mense van jou sê nie.
O ja, om te veel te dink van jouself is ook nie goed nie. Maar as jy inge-plug is by God, sal jy ‘n gesonde selfbeeld kan ontwikkel. Jy sal dan kan glo dat jy iets vir iemand anders kan beteken en dat God jou kan gebruik om ook goed en nice te wees met ander mense rondom jou.
Uitdaging: Vertrou dit wat in die Bybel staan oor God se gevoelens oor jou en tree só op dat ander kan sien jy het ‘n goeie en gesonde beeld van jouself.
Gebed: Here, dankie dat U my regtig liefhet en dat U baie vir my omgee, omdat U my gemaak het. Help my om nooit weer te dink ek is nie goed genoeg of belangrik genoeg nie. Amen.